詠丹桂
作者：胡榘
朝代：宋

paragraphs: 碎瓊揉香作肌骨，霽日吹紅染膚色。
人間何處有此葩，一種風流初未識。
東隅月戶編三千，夜修玉闕瀛洲前。
拂摇桂子偶墜此，雨露培植開韶妍。
史翁移根出葱蒨，雕斛持歸翠微殿。
一朝麗質冠百昌，御墨分題落團扇。
何年流轉江南鄉，一本奚翅千金償。
分枝接葉色已淺，縱有此花無此香。
絕愛西山佳麗地，藹藹修林倚清吹。
寧論斜日杏花酣，未許熙春海棠睡。
是時金氣初高明，宇宙軒豁澄埃氛。
青霞絳雪互點綴，濃芬賸馥飄氤氳。
鷲峰繁黄今不數，破裓僧練裙女。
試看香御擁紅雲，肅奉虛皇遊碧宇。
携持寶鏡吹波金，寒光萬頃空人心。
煩君控取紅鸞住，便恐香魂夜飛去。